OBH 2525/1997.
Az állampolgári jogok országgyűlési biztosának jelentése
Ügyintéző. dr. Almási Eszter

Az eljárás megindulása: 

A Blikk 1997. február 6-i számában megjelent Hajléktalan nem kap nyugtát című cikkben az újságíró arról számolt be, hogy a Hunyadi téren személyes tárgyaikat engedély nélkül áruló hajléktalanokkal szemben Budapest Főváros VI. kerületi Polgármesteri Hivatal Igazgatási Irodája által lefolytatott szabálysértési eljárás során az elkobzott árukról az eljárással érintettek nem kaptak átvételi elismervényt.

A Magyar Köztársaság Alkotmányának 70/A.§ -ában deklarált hátrányos megkülönböztetés tilalma érintettségének gyanúja miatt az állampolgári jogok országgyűlési biztosáról szóló 1993. évi LIX. törvény 16.§ (2) bekezdése alapján az ügyben hivatalból vizsgálatot indítottam. Levélben megkerestem Budapest Főváros Terézváros jegyzőjét és kértem az ügy vizsgálatára.

A megállapított tényállás:

A jegyző tájékoztatása és a szabálysértési iratok alapján az alábbiakat állapítottam meg.

1997. január 29-én nyolc főt, míg 1997. január 31-én tizenöt főt állított elő a Hunyadi térről a BRFK. IV.-VII. kerületi Rendőrkapitánysága. Az előállításra azért került sor, mivel az eljáró rendőri szervek helyszíni ellenőrzésük során közterület hozzájárulás nélküli használata szabálysértés elkövetését állapították meg az előállítottak vonatkozásában.

A szabálysértési eljárás során mind a huszonhárom esetben lefoglaló határozat készült, azokat az eljárás alá vont személyek aláírták, saját példányukat pedig átvették.

Az érdemi elbírálás részeként került sor a lefoglalt árú elkobzásának kimondására a szabálysértésekről szóló 1968. évi I. törvény 21.§ (1) - (2) bekezdésére, valamint Budapest Főváros Közgyűlésének 35/1995. (X.20.) számú önkormányzati rendelt 15.§ (3) bekezdésében foglaltakra, mely szerint a szabálysértési törvény alkalmazásával el kell kobozni azt a dolgot, amellyel a jogellenes közterület-használat megvalósult.   
 
Az ügy tárgyalásán az előállított személyek a rendőrségi ténymegállapítással egyezően elismerték a szabálysértés tényét. Kétséget kizáróan bizonyítást nyert, hogy az előállított személyek sem a Terézvárosi Önkormányzat rendeletében sem Budapest Főváros Közgyűlésének rendeletében előírt hozzájárulással nem rendelkeztek. 

Az  I. fokon eljáró szabálysértési hatóság közterület a jogellenes használata miatt indult eljárást, mely a Főv. Kgy. 59/1995./X.20/ sz. rendelet 15.§ (3.) bekezdésében írtak szerint 10.000.- forintig terjedő pénzbírsággal sújtható, elkobzás kimondása mellett - figyelemmel a szabálysértők anyagi, személyes körülményeire - figyelmeztetéssel megszüntette. 

A szabálysértésekről szóló 1968. évi I. törvény 63.§ (2) alapján a tárgyaláson kihirdetett határozatot nem kézbesítették, mivel az eljárás alá vont személyek fellebbezési jogukról a határozat kihirdetését követően lemondtak.

A vizsgálat megállapításai:

A fent leírtak alapján az eljáró szabálysértési hatóság részéről olyan intézkedést, mulasztást illetve az ügyben általa hozott olyan határozatot amely az érintett állampolgároknak alkotmányos jogaikkal összefüggésben sérelmet okozott volna megállapítani nem tudtam, így az állampolgári jogok országgyűlési biztosáról szóló 1993. évi LIX. törvény 20.§ (1) bekezdésében biztosított ajánlás tételre vonatkozó jogommal nem élek. 

Budapest, 1997. július 8.

Gönczöl Katalin